**Մարզպետ Վահե Ղալումյանի ելույթը Դիլիջանում ,,Պանորամա,, արշավային ուղու բացման արարողությանը 07.09.2018**

 Մեծարգո դեսպան, տիկին Ռիտա Րորլ, պարոն Տերտերյան, հարգելի հյուրեր,

 Ողջունում եմ Ձեզ Տավուշի մարզի ամենահետաքրքիր վայրերից մեկում՝ ,,Դիլիջան,, ազգային պարկում և շնորհավորում ու իմ շնորհակալությունն եմ հայտնում ,,Պանորամա,, արշավային ուղու բացման կապակցությամբ, որն իրողություն է դարձել Դիլիջան համայնքի, մեր գերմանացի բարեկամների և Տավուշի տուրիզմի մարզային գործակալության սերտ համագործակցության արդյունքում: Ասեմ, որ Գերմանիայի Դաշնային Հանրապետության Բավարիայի երկրամասի Ռեգենի շրջանի և Տավուշի մարզի միջև հիմնված բարեկամությունն արդեն տարիների պատմություն ունի: Երկկողմ հարաբերությունները տարբեր ոլորտներում զարգացնելու և ընդլայնելու հիմքերը դրվել են 2011 թվականի մայիսի 30-ին Տավուշի մարզպետարանում կնքված համագործակցության համաձայնագրով, որտեղ մասնավորապես նշվում էր տուրիզմի, տնտեսական, մշակութային ու կրթության ոլորտներում համագործակցության մասին: Դրանից հետո մեծածավալ աշխատանքներ են տարվել երկկողմ բարեկամական ու գործարար կապերն ամրապնդելու ու ընդլայնելու ուղղությամբ, հատկապես մարզի համար առաջնահերթություն ներկայացնող այնպիսի կարևոր ոլորտներում, ինչպիսիք են կրթությունը, աղբահանությունն ու տուրիզմը: Իսկ ահա 2013 թվականին այդ համագործակցության շրջանակներում հիմնված Տավուշի մարզի տուրիզմի զարգացման գործակալության և Գերմանիայի Միջազգային համագործակցության ընկերության համագործակցության արդյունքում նոր շունչ հաղորդվեց Տավուշ-Ռեգեն բարեկամական կապերին: Եղան փոխադարձ այցելություններ ու հանդիպումներ, գործնական քննարկումներ, նախանշվեցին հետագա գործունեության ոլորտները, որի արդյունքում այսօր ունենք այս հրաշալի արշավային ուղին, որն էլ ավելի կմեծացնի զբոսաշրջային գրավչությունը Դիլիջանի տարածաշրջանում: Պետք է ասեմ, որ կատարված աշխատանքները բավականին ծավալուն են: Ազգային պարկից դեպի Թթուջուր ձգվող 6,9 կիլոմետր արշավային ուղու ամբողջ երկարությամբ 5 տաղավար է վերանորոգվել, տեղադրվել են ցուցանակներ, կատարվել է ջրի որակի ուսումնասիրություն և տեղադրվել համապատասխան ցուցանակ, բարեկարգվել է Դիլիջանի հին՝ Դիլի կոչվող գերեզմանատունը: Այս հարցում աջակցել է մշակույթի նախարարությունը, որի համար շնորհակալություն նաև այս գերատեսչությանը:

 Հարգելի հյուրեր, միջոցառման հարգելի մասնակիցներ, մեկ անգամ ևս շնորհավորելով արշավային ուղու բացման կապակցությամբ և իմ շնորհակալությունը հայտնելով մեր բարեկամներին, վստահեցնում եմ, որ այսօր մարզում կան բոլոր նախադրյալները գործարար կապերն էլ ավելի զարգացնելու և արդյունավետ համագործակցություն ծավալելու համար: Շնորհակալություն: